CELEX: 52020PC0464
Language: bg
Date: 2020-08-24
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне, по силата на Регламент (ЕС) 2020/672 на Съвета, на временна подкрепа на Малта с цел ограничаване на риска от безработица при извънредните обстоятелства вследствие на избухването на COVID-19

ЕВРОПЕЙСКА КОМИСИЯ
            Брюксел, 24.8.2020
            COM(2020) 464 final
            2020/0217(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне, по силата на Регламент (ЕС) 2020/672 на Съвета, на временна подкрепа на Малта с цел ограничаване на риска от безработица при извънредните обстоятелства вследствие на избухването на COVID-19
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               С Регламент (ЕС) 2020/672 („Регламентът за SURE“) се урежда предоставянето на финансова помощ от Съюза на държавите членки, които изпитват или са сериозно застрашени от тежък икономически шок, причинен от избухването на COVID-19. Предвидената в Регламента за SURE подкрепа е предназначена преди всичко за финансирането на схеми за подпомагане на работата на непълно работно време или подобни мерки за защита на работниците и служителите, както и на самостоятелно заетите лица, и съответно — за намаляване на последиците от безработица и загуба на доходи, както и, в допълнителен аспект, за финансирането на някои здравни мерки, по‐специално на работното място.
            
            
               На 7 август 2020 г. Малта поиска финансова помощ от Съюза по силата на Регламента за SURE. В изпълнение на член 6, параграф 2 от Регламента за SURE Комисията се консултира с малтийските власти, за да провери внезапното и съществено увеличение на извършените и планирани разходи, пряко свързани със следните предприети в отговор на пандемията от COVID-19 мерки: добавка към заплатата, помощи за лицата с увреждания, помощи за родителите и помощи във връзка със съображенията за здравеопазване. По-специално, увеличените разходи обхващат: 
            
            
               а)добавка към заплатата на наетите и самостоятелно заетите лица с оглед на COVID-19, с цел да им се помогне да се справят с причинения от пандемията шок. Лицата, наети на пълно работно време в най-остро засегнатите от кризата сектори, посочени в приложение А (например хотелиерството и ресторантьорството), имат право на добавка към заплатата в размер на 800 евро месечно. В по-слабо засегнатите сектори, изброени в приложение Б, наетите лица на пълно работно време могат да получават по 160 евро на месец. През юли 2020 г. схемата бе удължена до септември 2020 г., като също така бе преразгледан списъкът на секторите, включени в двете приложения. Лицата, наети на пълно работно време в секторите, които преди това са били подпомагани по схемата, но са останали извън актуализираното приложение А или Б, ще получават добавка към заплатата в размер на 600 евро;
            
            
               б)помощи за лицата с увреждания с оглед на COVID-19, с които на лицата с увреждания, наети в частния сектор, се позволява да останат у дома по здравословни и свързани с безопасността причини, като същевременно запазят договора си със своя работодател. Това обезщетение възлиза на 166,15 евро на седмица за наетите на пълно работно време;
            
            
               в)схема за подпомагане на родителите с оглед на COVID-19, с която се подпомагат родителите, работещи в частния сектор, които трябва да стоят вкъщи, за да се грижат за децата в училищна възраст. Подпомагат се тези родители, които не могат да изпълняват задълженията си, работейки дистанционно. Наетите лица на пълно работно време имат право на пряко плащане в размер на 166,15 евро седмично;
            
            
               г)мярка за подпомагане във връзка със съображенията за здравеопазване, с която от 27 март 2020 г. се подпомагат с оглед на COVID-19 наетите лица от частния сектор, на които е било наредено да си стоят вкъщи и които поради това не са могли да ходят на работа. От нея могат да се ползват лицата, които не могат да работят дистанционно и не получават възнаграждение от работодателя си при отсъствие от работа. Тези лица имат право на пряко плащане в размер на 166,15 евро седмично.
            
            
               Малта предостави на Комисията необходимите сведения.  
            
            
               Предвид наличните доказателства Комисията предлага на Съвета да приеме решение за изпълнение, с което на Малта по силата на Регламента за SURE да се предостави финансова помощ с оглед на горепосочените мерки.
            
            
               •Съгласуваност с действащите разпоредби в тази област на политика
            
            
               
                  Настоящото предложение е напълно съобразено с Регламент (ЕС) 2020/672, по силата на който е изготвено.
               
               
                  С настоящото предложение се допълва друг правен инструмент на Съюза за предоставяне на подкрепа на държавите членки при извънредни ситуации — Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз („Регламент (ЕО) № 2012/2002“). На 30 март бе приет Регламент (ЕС) 2020/461 на Европейския парламент и на Съвета, с който в обхвата на посочения инструмент се включват тежките извънредни ситуации в областта на общественото здраве и се определят специални операции, допустими за финансиране. 
               
            
            
               •Съгласуваност с други политики на Съюза
            
            
               
                  Предложението е част от набор от мерки, разработени в отговор на настоящата пандемия от COVID-19, като „инвестиционната инициатива в отговор на коронавируса“, и допълва други инструменти в подкрепа на заетостта, като Европейския социален фонд и Европейския фонд за стратегически инвестиции (ЕФСИ)/InvestEU. Като предвижда заемането на средства и след това отпускането на заеми в подкрепа на държавите членки в този конкретен случай на пандемия от COVID-19, настоящото предложение служи като втора защитна линия за финансиране на схеми за подпомагане на работата на непълно работно време и подобни мерки, които спомагат за съхраняването на работните места и оттам — за защитата на работниците и служителите, както и на самостоятелно заетите лица срещу риска от безработица. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Правното основание на настоящия инструмент е Регламент (ЕС) 2020/672 на Съвета.  
               
            
         
         
            
               •Субсидиарност (при неизключителна компетентност) 
            
            
               
                  Предложението е в резултат на отправено от държава членка искане и като проява на европейската солидарност предоставя на тази засегната от избухването на COVID-19 държава членка финансова помощ от Съюза под формата на временни заеми. Като втора защитна линия такава финансова помощ ще облекчи временно увеличените публични разходи на правителството за схеми за подпомагане на работата на непълно работно време и подобни мерки и ще спомогне за съхраняването на работните места и оттам — за защитата на работниците и служителите, както и на самостоятелно заетите лица срещу риска от безработица и загуба на доходи.
               
               
                  Тази подкрепа ще е от полза на засегнатото население и ще смекчи прякото социално и икономическо въздействие, причинено от настоящата криза с COVID-19. 
               
            
            
               •Пропорционалност
            
            
               
                  Предложението е съобразено с принципа на пропорционалност. То не надхвърля необходимото за постигането на целите на инструмента. 
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Предложението трябваше да се изготви в съкратени срокове, за да може да се приеме своевременно от Съвета, поради което не бе възможно да се проведе консултация със заинтересованите страни.
               
            
            
               •Оценка на въздействието
            
            
               
                  Поради спешния характер на предложението не беше направена оценка на въздействието.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Комисията следва да може да заема средства на финансовите пазари, които след това да предоставя в заем на държавата членка, искаща финансова помощ по инструмента SURE. 
               
            
            
               Освен предоставянето на гаранции от държавите членки са предвидени и други мерки с оглед на финансовата стабилност на схемата:
            
            
               ·стриктен и консервативен подход към финансовото управление;
            
            
               ·изграждане на портфейл от заеми, при който се ограничава рискът от концентрация, годишната експозиция и прекомерната експозиция към отделни държави членки, като същевременно се осигуряват достатъчни ресурси за най-нуждаещите се държави членки; както и
            
            
               ·възможности за подновяване на дълга.
            
            
               2020/0217 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне, по силата на Регламент (ЕС) 2020/672 на Съвета, на временна подкрепа на Малта с цел ограничаване на риска от безработица при извънредните обстоятелства вследствие на избухването на COVID-19
            
         
         
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕС) 2020/672 на Съвета от 19 май 2020 година за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19
                  1
               , и по-специално член 6, параграф 1 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)На 7 август 2020 г. Малта поиска финансова помощ от Съюза, с която да допълни националните си усилия за преодоляване на въздействието от избухването на COVID-19 и в частност — на социално-икономическите му последици за работниците и служителите. 
            
            
               (2)Избухването на COVID-19 и предприетите от Малта извънредни мерки за преодоляване на разпространението на вируса и на социално-икономическите и здравните последици от този феномен се очаква да се отразят изключително сериозно на публичните финанси. Според прогнозата на Комисията за Малта от пролетта на 2020 г., към края на 2020 г. дефицитът по консолидирания държавен бюджет се очаква да достигне 6,7 % от брутния вътрешен продукт (БВП), а консолидираният държавен дълг — 50,7 % от БВП. Според междинната прогноза на Комисията за Малта от лятото на 2020 г., през 2020 г. БВП се очаква да намалее с 6,0 %. 
            
            
               (3)Избухването на COVID-19 блокира значителна част от малтийската работна сила. Това доведе до внезапно и съществено увеличение на публичните разходи в Малта, свързани със следните описани в съображения 4—7 мерки: добавка към заплатата, помощи за лицата с увреждания, помощи за родителите и помощи във връзка със съображенията за здравеопазване. 
            
            
               (4)С посочените в искането на Малта от 7 август 2020 г. малтийски закон за предприятията (глава 463 от Законите на Малта) и правителствено постановление № 389 от 13 април 2020 г. се въведе добавка към заплатата на наетите и самостоятелно заетите лица с оглед на COVID-19, с цел да им се помогне да се справят с причинения от пандемията шок. Лицата, наети на пълно работно време в най-остро засегнатите от кризата сектори, посочени в приложение А (например хотелиерството и ресторантьорството), имат право на добавка към заплатата в размер на 800 евро месечно. В по-слабо засегнатите сектори, изброени в приложение Б, наетите лица на пълно работно време могат да получават по 160 евро на месец. През юли 2020 г. схемата бе удължена до септември 2020 г., като също така бе преразгледан списъкът на секторите, включени в двете приложения. Лицата, наети на пълно работно време в секторите, които преди това са били подпомагани по схемата, но са останали извън актуализираното приложение А или Б, ще получават добавка към заплатата в размер на 600 евро.
            
            
               (5)С посоченото в искането на Малта от 7 август 2020 г. правителствено известие № 331 от 25 март 2020 г. се въведоха помощи за лицата с увреждания с оглед на COVID-19, с които на лицата с увреждания, наети в частния сектор, се позволява да останат у дома по здравословни и свързани с безопасността причини, като същевременно запазят договора си със своя работодател. Това обезщетение възлиза на 166,15 евро на седмица за наетите на пълно работно време.
            
            
               (6)С посоченото в искането на Малта от 7 август 2020 г. правителствено известие № 330 от 25 март 2020 г. се въведе схема за подпомагане на родителите с оглед на COVID-19, с която се подпомагат родителите, работещи в частния сектор, които трябва да стоят вкъщи, за да се грижат за децата в училищна възраст. Подпомагат се тези родители, които не могат да изпълняват задълженията си, работейки дистанционно. Наетите лица на пълно работно време имат право на пряко плащане в размер на 166,15 евро седмично.
            
            
               (7)Накрая, с посоченото в искането на Малта от 7 август 2020 г. правителствено известие № 353 от 30 март 2020 г. се въведе мярка за подпомагане във връзка със съображенията за здравеопазване, с която от 27 март 2020 г. се подпомагат с оглед на COVID-19 наетите лица от частния сектор, на които е било наредено да си стоят вкъщи и които поради това не са могли да ходят на работа. От нея могат да се ползват лицата, които не могат да работят дистанционно и не получават възнаграждение от работодателя си при отсъствие от работа. Тези лица имат право на пряко плащане в размер на 166,15 евро седмично.
            
            
               (8)Малта удовлетворява условията по член 3 от Регламент (ЕС) 2020/672 за отпускане на финансова помощ. Малта предостави на Комисията убедителни доказателства, че, считано от 1 февруари 2020 г., нейните извършени и планирани публични разходи са се увеличили с 243 632 000 евро, като това увеличение е пряко свързано с добавката към заплатата с оглед на COVID, помощите за лицата с увреждания с оглед на COVID и помощите за родителите с оглед на COVID. Това представлява внезапно и съществено увеличение, тъй като новите мерки обхващат значителна част от предприятията и работната сила в Малта.
            
            
               (9)В изпълнение на член 6 от Регламент (ЕС) 2020/672 Комисията се консултира с Малта и провери внезапното и съществено увеличение на извършените и планирани публични разходи, пряко свързани с посочените в искането от 7 август 2020 г. схеми за подпомагане на работата на непълно работно време и подобни мерки, и съответни здравни мерки във връзка с избухването на COVID-19.
            
            
               (10)Поради това на Малта следва да се предостави финансова помощ, за да ѝ се съдейства да се справи със социално-икономическите последици от тежкия икономически шок, причинен от избухването на COVID-19.
            
            
               (11)Настоящото решение не засяга резултата от евентуалните производства за нарушения на функционирането на вътрешния пазар, които биха могли да бъдат открити в частност по силата на членове 107 и 108 от ДФЕС. То не обезсилва посоченото в член 108 изискване към държавите членки да уведомяват Комисията за случаите, които биха могли да представляват държавна помощ.
            
            
               (12)Малта следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени.
            
            
               (13)Решението за предоставяне на финансова помощ се взима с отчитане на съществуващите и очакваните нужди на Малта, както и на исканията за финансова помощ по силата на Регламент (ЕС) 2020/672, които вече са представени или за които е планирано да бъдат представени от други държави членки, при прилагане на принципите на равно третиране, солидарност, пропорционалност и прозрачност,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
         
         
            
               Малта удовлетворява условията по член 3 от Регламент (ЕС) 2020/672.  
            
            
               Член 2
            
            
               1.Съюзът отпуска на Малта заем с максимален размер 243 632 000 евро. Неговият максимален среден срок до падежа е 15 години.
            
            
               2.Периодът на усвояване на предоставената по силата на настоящото решение финансова помощ е 18 месеца, считано от датата на влизането му в сила. 
            
            
               3.Комисията предоставя на Малта финансовата помощ от Съюза чрез максимум осем транша. Всеки транш може да се изплаща на една или няколко вноски. Срокът до падежа на вноските по първия транш може да бъде по-дълъг от максималния срок до падежа, посочен в параграф 1. В такъв случай срокът до падежа на останалите вноски се фиксира така, че след изплащането на всички траншове да е бил спазен посоченият в параграф 1 максимален среден срок до падежа. 
            
            
               4.Отпускането на първия транш зависи от влизането в сила на споразумението за заем, посочено в член 8, параграф 2 от Регламент (ЕС) 2020/672.  
            
            
               5.Малта поема разходите по посоченото в член 4 от Регламент (ЕС) 2020/672 финансиране от Съюза за всеки транш, а също така и евентуалните такси и направени от Съюза разходи във връзка с това финансиране. 
            
            
               6.Комисията определя размера и датата на отпускане на траншовете, както и размера на вноските.
            
            
               Член 3 
            
            
               Малта може да финансира следните мерки: 
            
            
               а)добавка към заплатата с оглед на COVID — както е предвидено в малтийския закон за предприятията (глава 463 от Законите на Малта) и в правителствено известие № 389 от 13 април 2020 г.; 
            
            
               б)помощи за лицата с увреждания с оглед на COVID — както е предвидено в правителствено известие № 331 от 25 март 2020 г.; 
            
            
               в)помощи за родителите с оглед на COVID — както е предвидено в правителствено известие № 330 от 25 март 2020 г.; 
            
            
               г)помощи във връзка със съображенията за здравеопазване с оглед на COVID — както е предвидено в правителствено известие № 353 от 30 март 2020 г.
            
            
               Член 4
            
            
               Малта уведомява Комисията до [ДАТА: 6 месеца след датата на публикуване на настоящото решение] за изпълнението на планираните публични разходи и продължава да я уведомява за това на всеки 6 месеца, докато тези разходи не бъдат изцяло изпълнени.
            
            
               Член 5
            
            
               Адресат на настоящото решение е Република Малта.
            
            
               Член 6
            
            
               Настоящото решение се публикува в Официален вестник на Европейския съюз. 
            
         
         
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 159, 20.5.2020 г., стр.1.